Fjöldi nýrra skráninga á vanskilaskrá hjá fyrirtækjum fer vaxandi . Hlutfallið hefur ekki verið hærra á sex mánaða tímabili undanfarin tvö ár og er nú rúmlega þrjú prósent . Þetta segir Laufey Jónsdóttir , lögfræðingur Creditinfo , og vitnar í nýja greiningu fyrirtækisins . Mesta aukningin er hjá fyrirtækjum í bygginga - og mannvirkjagerð og heild - og smásöluverslun . Hún segir að um sé að ræða vísbendingar um að farið sé að hægja á hagkerfinu og nefnir að hlutfall nýrra skráninga á vanskilaskrá hjá einstaklingum hafi einnig farið vaxandi . „ Fjöldi nýskráninga á vanskilaskrá lýsir ástandinu betur en heildarfjöldi fyrirtækja á skrá , “ segir Laufey . „ Sögulega hefur verið fylgni á milli nýskráninga á vanskilaskrá og efnahagsástandsins hverju sinni , “ bætir hún við . Ásdís Kristjánsdóttir , forstöðumaður efnahagssviðs Samtaka atvinnulífsins , segir að aukin vanskil endurspegli breytta stöðu í efnahagslífinu . „ Þetta er enn ein vísbendingin um að farið sé að hægja verulega á hagkerfinu og krefjandi tímar fram undan í rekstri margra fyrirtækja . Efnahagshorfur hafa versnað mjög hratt og ljóst að samdráttur í ferðaþjónustunni hefur víðtæk áhrif á allt efnahagslífið . Þá er líklegt að vanskil muni aukast á næstu mánuðum samfara því sem efnahagsslakinn verður meiri líkt og spár gera ráð fyrir . Rekstrarumhverfið um þessar mundir er mjög erfitt fyrir mörg fyrirtæki . Þó krónan hafi gefið lítillega eftir er hún enn mjög sterk í sögulegu samhengi sem kemur niður á samkeppnisstöðu íslenskra fyrirtækja sem eru í erlendri samkeppni . Þá hefur launakostnaður hækkað mikið síðustu ár og langt umfram undirliggjandi framleiðni en ytri skilyrði hafa verið hagstæð og mikill hagvöxtur hefur skapað rými til að mæta slíkum launahækkunum . Nú hafa þær forsendur breyst . Hár launakostnaður samfara minnkandi hagvexti mun reynast mörgum fyrirtækjum þungbær sem þurfa þá að grípa til hagræðingar . Þá eru skattar á Íslandi enn háir og lítið svigrúm hefur verið skapað til að draga úr skattheimtu og öðrum opinberum gjöldum , “ segir hún . Að því sögðu bendir Ásdís á að viðnámsþróttur hagkerfisins sé sterkari en oft áður við upphaf niðursveiflu . „ Skuldastaða einstaklinga , fyrirtækja og hins opinbera er sögulega lág . Síðustu ár hafa skuldir verið greiddar niður og hagkerfið því betur í stakk búið til að takast á við áföll . Þá skiptir ekki síður máli að svigrúm er hjá bæði hinu opinbera og Seðlabankanum til að styðja við þá aðlögun sem er fram undan . Seðlabankinn hefur nú þegar gefið mjög sterklega til kynna að stýrivextir muni lækka á næstunni auk þess sem stjórnvöld geta hæglega skapað rými í ríkisrekstri til að lækka skatta og önnur gjöld . Slíkar aðgerðir eru nauðsynlegar , einkum nú þegar efnahagsforsendur hafa nánast tekið u-beygju á mjög skömmum tíma . “ Aukin vanskil eru í nær öllum atvinnugreinum að undanskildum fyrirtækjum í fjármála - og vátryggingastarfsemi . Eins og fram hefur komið er mesta aukning á nýskráningum fyrirtækja á vanskilaskrá hjá fyrirtækjum í byggingarstarfsemi - og mannvirkjagerð eða 4,6 prósent og í heild - og smásöluverslun en þar er hlutfallið 3,6 prósent . „ Mikil fjárfesting hefur verið í byggingarstarfsemi síðustu ár og skuldsetning aukist samhliða . Byggingariðnaðurinn er því kannski viðkvæmari fyrir breyttum rekstrarskilyrðum . Í raun má segja að byggingariðnaðurinn sé að auka verulega framboð fasteigna sem hefur eðlilega þau áhrif að það tekur lengri tíma að selja eignir nú en áður . Á sama tíma eru efnahagsforsendur að breytast hraðar en kannski gert hafði verið ráð fyrir , þannig að heimili og fyrirtæki halda að sér höndum . Framboð er því fyrst nú að aukast en á sama tíma er eftirspurnin minni , “ segir Ásdís . [ email protected ]